Saxo Banks formand stopper med øjeblikkelig virkning

null

Finans Eksklusivt for kunder

Lone Fønss Schrøder, bestyrelsesformand i Saxo Bank, stopper helt uventet i Saxo Bank fra dags dato.



Det skriver Saxo Bank i en pressemeddelelse.



"Jeg betragter min mission for Saxo Bank som fuldført og har besluttet at fokusere på andre opgaver," siger Lone Fønss Schrøder i pressemeddelelsen om det pludselige exit.



Hun tilføjer:



"Jeg overleverer en bank med en sund kapitalisering, en ny strategi, der er under implementering og nye, stærke ejere, der forhåbentligt snart tager over. Jeg er ekstremt glad for det gensidige samarbejde, vi har haft."



Næstformand tager et skridt opad



I stedet bliver det næstformanden i bestyrelsen, Henrik Normann, der tager et skridt opad og bliver bestyrelsesformand fra i dag.



Kim Fournais, stifter og adm. direktør i Saxo Bank, siger helt kortfattet i meddelelsen:



"Jeg vil gerne takke Lone for hendes hårde arbejde og dedikation som formand, og jeg ønsker hende alt det bedste i fremtiden."



Andet står der ikke i pressemeddelelsen om begrundelsen for, at formandsskiftet kommer helt ud af det blå.



Lone Fønss Schrøder har masser af erfaring med bestyrelsesposter, blandt andet fra Ikea, Volvo og Schneider Electric.



